Hiilivetyjen etsintään, hyödyntämiseen ja tuotantoon tarkoitettujen lupien antamisen ja käytön edellytyksistä 30 päivänä toukokuuta 1994 annetun Euroopan parlamentin ja neuvoston direktiivin 94/22/ETY mukainen Yhdistyneen kuningaskunnan hallituksen ilmoitus

(2003/C 309/05)

(ETA:n kannalta merkityksellinen teksti)

YHDISTYNEEN KUNINGASKUNNAN ILMOITUS LUPAKIERROKSEN ULKOPUOLISESTA ONSHORE-LUPIA (MAA-ALUEET) KOSKEVASTA HAKEMUSPYYNNÖSTÄ UK ORDNANCE SURVEYN MÄÄRITYKSEN MUKAISTEN LOHKOJEN SN 88, 89, 97, 98 JA 99 OSALTA

KAUPPA- JA TEOLLISUUSMINISTERIÖ

The Petroleum (Production) (Landward Areas) Regulations 1995 -säännökset

1. Yhdistyneen kuningaskunnan kauppa- ja teollisuusministeri pyytää The Petroleum (Production) (Landward Areas) Regulations 1995 -säännösten (S.I. 1995 N:o 1436) ja The Hydrocarbons Licensing Directive Regulations -säännösten 1995 (S.I. 1995 N:o 1434) mukaisesti asiasta kiinnostuneita tahoja hakemaan öljyn etsintälupia ja toiminnan kehittämislupia alueille, jotka sijaitsevat keskimääräisen korkeimman veden tason yläpuolella UK Ordnance Surveyn määrityksen mukaisilla lohkoilla SN 88, 89, 97, 98 ja 99. Lohkoja esittävä kartta on nähtävissä kauppa- ja teollisuusministeriön (Department of Trade and Industry) öljyä ja kaasua koskevilla verkkosivuilla (http://www.og.dti.gov.uk).

Lupahakemukset

2. Kaikkien 1 kohdassa mainittujen lohkojen osalta:

a) Hakemukset on tehtävä vakiohakemuslomakkeella, joka on saatavissa kauppa- ja teollisuusministeriöstä. Hakemuslomakkeita ja muita tässä tekstissä mainittuja kauppa- ja teollisuusministeriöstä saatavia asiakirjoja saa osoitteesta Licensing, Exploration and Development Branch, Oil and Gas Directorate, Department of Trade and Industry, 1 Victoria Street, UK-London SW1H 0ET (puh. 44-(0) 207 215 50 32, faksi 44-(0) 207 215 50 70). Asiakirjat ovat saatavissa myös kauppa- ja teollisuusministeriön öljyä ja kaasua koskevilta verkkosivuilta (http://www.og.dti.gov.uk).

b) Hakemukset ja hakemusmaksu (1000 Englannin puntaa/hakemus) on jätettävä 22. maaliskuuta 2004 kello 13.00 mennessä kauppa- ja teollisuusministeriön lisenssi- ja lupayksikköön (Licensing and Consents Unit of the Department of Trade and Industry), osoitteeseen 1 Victoria Street, UK-London, SW1H 0ET. Hakemuksia ei oteta vastaan 22. maaliskuuta 2004 kello 13 jälkeen.

c) Hakijoita pyydetään ilmoittamaan mahdollisuuksien mukaan hakemiensa lohkojen ensisijaisuusjärjestys ja ilmoittamaan, ovatko jotkin lohkot keskenään vaihtoehtoisia.

d) Hakijoiden on annettava yksityiskohtaiset tiedot työohjelmasta, jonka ne aikovat toteuttaa luvan ensimmäisen voimassaolokauden aikana, jos lupa niille myönnetään.

e) Lisätietoa aineistosta, jota hakijat voivat liittää hakemustensa tueksi, annetaan hakijoille tarkoitetuissa ohjeissa (Notes for Applicants), jotka ovat saatavissa kauppa- ja teollisuusministeriöstä tai sen öljyä ja kaasua koskevilta verkkosivuilta (http://www.og.dti.gov.uk).

3. Hakemuksia arvioitaessa pidetään lähtökohtana sitä, että on olemassa jatkuva tarve ripeälle, perusteelliselle, tehokkaalle ja turvalliselle etsintätoiminnalle Yhdistyneen kuningaskunnan maa-alueilla öljy- ja kaasuvarojen löytämiseksi. Hakemukset arvioidaan seuraavien kriteerien perusteella:

a) hakijan taloudelliset valmiudet luvan alaisten toimien suorittamiseen ensimmäisenä voimassaolokautena, mukaan luettuna esitetyn työohjelman toteuttaminen kyseisten lohkojen mahdollisuuksien selvittämiseksi;

b) hakijan tekniset valmiudet luvan alaisten toimien suorittamiseen ensimmäisenä voimassaolokautena, mukaan luettuna hiilivetyesiintymien kartoittaminen kyseisillä lohkoilla; tekniset valmiudet arvioidaan osin haettuja lohkoja koskevan geologisen analyysin laadukkuuden perusteella (tässä yhteydessä otetaan huomioon jo tehtyjen tai ehdotettujen teknisten töiden innovatiivisuusaste);

c) tapa, jolla hakija aikoo suorittaa luvan alaiset toimet, sekä kyseisen alueen mahdollisuuksien selvittämistä koskevan ehdotetun työohjelman laadukkuus;

d) kun kysymyksessä on hakija, jolla on aikaisemmin ollut vuoden 1998 Petroleum Act -lain nojalla myönnetty tai sellaisena pidetty lupa, mahdolliset tehokkuuden tai vastuullisuuden puutteet, jotka ovat ilmenneet hakijan kyseisen luvan alaisessa toiminnassa.

4. Kun kaikki 1 kohdassa mainittuja lohkoja koskevat hakemukset on arvioitu, ministeri valitsee hakijat, joille lupa voidaan myöntää. Ministerin hyväksymille luvanhakijoille ilmoitetaan hyväksymisestä kuuden kuukauden kuluessa maaliskuun 22. päivästä 2004.

5. Hylätyille hakijoille ilmoitetaan hylkäämisestä kirjallisesti. Hakijoille toimitetaan kirjallisesta pyynnöstä myös ministerin päätöksen perustelut.

6. Ministeri myöntää kaikissa tapauksissa luvan sillä ehdolla, että hakija 28 päivän kuluessa siitä päivästä, jona ministeri on tarjonnut lupaa:

a) hyväksyy kirjallisesti kaikki lupaehdot sekä työohjelman, jota ministeri ehdottaa hakijan kanssa käytyjen keskustelujen jälkeen; ja

b) suorittaa ministerille jäljempänä 8 kohdan a alakohdassa tarkoitetun lupamaksun.

Luvan voimassaoloaika ja lupaan liittyvät maksut

7. Edellä 1 kohdassa mainittuja lohkoja koskeviin lupiin sisällytettävät lausekkeet perustuvat vakiolausekkeisiin, jotka on määritetty Petroleum (Production) (Landward Areas) Regulations 1995 -säännösten liitteessä 3. Lupien ensimmäinen voimassaolokausi on kuusi vuotta ja toinen voimassaolokausi viisi vuotta. Luvan voimassaoloa voidaan jatkaa toisen kauden päättymisen jälkeen kattamaan 20 vuoden jatkokausi.

8. Tämän hakemuspyynnön perusteella myönnettävistä öljyn etsintäluvista ja toiminnan kehittämisluvista peritään seuraavat maksut:

a) lupatarjouksen hyväksymisen yhteydessä suoritettava alkumaksu, joka on 25 Englannin puntaa kutakin lupa-alueen neliökilometriä kohti;

b) lupakauden alkamisen ensimmäisenä, toisena, kolmantena, neljäntenä ja viidentenä vuosipäivänä suoritettava maksu, joka on 25 Englannin puntaa kutakin kyseisenä ajankohtana lupa-alueeseen kuuluvaa neliökilometriä kohti;

c) lupakauden alkamisen kuudentena vuosipäivänä ja sitä seuraavina vuosipäivinä suoritettava maksu, joka lasketaan lupa-alueeseen kyseisenä ajankohtana kuuluvien neliökilometrien määrän mukaan ja jota tarkistetaan kahden vuoden välein siten, että otetaan huomioon muutokset jalostamojen hankkimaa raakaöljyä koskevassa hintaindeksissä, joka julkaistaan Digest of UK Energy Statistics -julkaisussa, jos ministeri niin määrää. Lisätietoja maksuista saa kauppa- ja teollisuusministeriöstä.

Huomautus

9. Kyseessä olevilla alueilla on jo olemassa joitakin porauskohteita, ja kaikkien lupatarjousten ehtona on, että hakija ottaa vastatakseen niistä (ikään kuin niillä olisi suoritettu porauksia tarjotun luvan nojalla). Lisätietoja on saatavissa jäljempänä mainittavalta yhteyshenkilöltä.

Luottamuksellisuus

10. Hakemusten tueksi toimitettavaa aineistoa käsitellään viranomaistiedon saatavuutta koskevan ohjeiston (Code of Practice on Access to Government Information) mukaisesti.

Poikkeukset

11. Kuhunkin lupaan sovelletaan yleensä edellä esitettyjä ehtoja, määräyksiä, maksuja ja muita seikkoja, mutta ministeri pidättää oikeuden muuttaa niitä joissakin tapauksissa erityisiin olosuhteisiin sopiviksi (esimerkiksi käytöstä poistettuja kenttiä koskevat luvat).

Määräajat

12. Hakemusten on oltava perillä kauppa- ja teollisuusministeriössä (Department of Trade and Industry) viimeistään 22. maaliskuuta 2004 kello 13.00.

Yhteystiedot

Ricki Kiff: Licensing and Consents Unit , Department of Trade and Industry , 1 Victoria Street , London SW1H 0ET ( puh. (0-20) 72 15 50 32 , faksi (0-20) 72 15 50 70 ). Kauppa- ja teollisuusministeriön kirjasto (Department of Trade and Industry Library): 1 Victoria Street , London SW1H 0ET ( puh. (0-20) 72 15 50 06/7 , faksi (0-20) 72 15 56 65 ) Öljy- ja kaasuviraston (Oil and Gas Directorate) verkkosivut: www.og.dti.gov.uk